遊桃源一百韻
作者：劉禹錫
朝代：唐

paragraphs: 沅江清悠悠，連山鬱岑寂。
回流抱絕巘，皎鏡含虛碧。
昏旦遞明媚，煙嵐分委積。
香蔓垂綠潭，暴龍照孤磧。
淵明著前志，子驥思遠蹠。
寂寂無何鄉，密爾天地隔。
金行太元歲，漁者偶探賾。
尋花得幽踪，窺洞穿闇隙。
依微聞雞犬，豁達值阡陌。
居人互將迎，笑語如平昔。
廣樂雖交奏，海禽心不懌。
揮手一來歸，故溪無處覓。
綿綿五百載，市朝幾遷革。
有路在壺中，無人知地脉。
皇家感至道，聖祚自天錫。
金闕傳本枝，玉函留寶曆。
禁山開秘宇，復戶潔靈宅。
蘂檢香氛氳，醮壇煙冪冪。
我來塵外躅，瑩若朝星析。
崖轉對翠屏，水窮留畫鷁。
三休俯喬木，千級扳峭壁。
旭日聞撞鐘，綵雲迎躡屐。
遂登最高頂，縱目還楚澤。
平湖見草青，遠岸連霞赤。
幽尋如夢想，綿思屬空闃。
夤緣且忘疲，耽玩近成癖。
清猨伺曉發，瑤草凌寒坼。
祥禽舞葱蘢，珠樹搖玓瓅。
羽人顧我笑，勸我稅歸軛。
霓裳何飄颻，童顏潔白皙。
重巖是藩屏，馴鹿受羈靮。
樓居彌清霄，蘿蔦成翠帟。
仙翁遺竹杖，王母留桃核。
姹女飛丹砂，青童護金液。
寶氣浮鼎耳，神光生劒脊。
虛無天樂來，僁窣鬼兵役。
丹丘肅朝禮，玉札工紬繹。
枕中淮南方，牀下阜鄉舄。
明燈坐遙夜，幽籟聽淅瀝。
因話近世仙，聳然心神惕。
乃言瞿氏子，骨狀非凡格。
往事黃先生，羣兒多侮劇。
謷然不屑意，元氣貯肝膈。
往往游不歸，洞中觀博弈。
言高未易信，猶復加訶責。
一旦前致辭，自云仙期迫。
言師有道骨，前事常被謫。
如今三山上，名字在真籍。
悠然謝主人，後歲當來覿。
言畢依庭樹，如煙去無跡。
觀者皆失次，驚追紛絡繹。
日暮山徑窮，松風自蕭槭。
適逢脩蛇見，瞋目光激射。
如嚴三清居，不使恣搜索。
唯餘步綱勢，八趾在沙礫。
至今東北隅，表以壇上石。
列仙徒有名，世人非目擊。
如何庭廡際，白日振飛翮。
洞天豈幽遠，得道如咫尺。
一氣無死生，三光自遷易。
因思人間世，前路何狹窄。
瞥然此生中，善祝期滿百。
大方播羣類，秀氣肖翕闢。
性靜本同和，物牽成阻厄。
是非鬬方寸，葷血昏精魄。
遂令多夭傷，猶喜見斑白。
喧喧車馬馳，苒苒桑榆夕。
共安緹繡榮，不悟泥途適。
紛吾本孤賤，世業在逢掖。
九流宗指歸，百氏旁捃摭。
公卿偶慰薦，鄉曲繆推擇。
居安白社貧，至傲玄纁辟。
功名希自取，簪組俟揚歷。
書府蚤懷鉛，射宮曾發的。
起草香生帳，坐曹烏集柏。
賜燕聆簫韶，侍祠閱琮璧。
嘗聞履忠信，可以行蠻貊。
自述希古心，忘恃干時畫。
巧言忽成錦，苦志徒食蘗。
平地生峰巒，深心有矛戟。
層波一震盪，弱植忽淪溺。
北渚弔靈均，長岑思亭伯。
禍來昧幾兆，事去空歎息。
塵累與時深，流年隨漏滴。
才能疑木鴈，報施迷夷跖。
楚奏縶鍾儀，商歌勞甯戚。
稟生非懸解，對鏡方感激。
自從嬰網羅，每事問龜策。
王正降雷雨，環玦賜遷斥。
倘伏夷平人，誓將依羽客。
買山構精舍，領徒開講席。
冀無身外憂，自有閑中益。
道芽期日就，塵慮乃冰釋。
且欲遺姓名，安能慕竹帛。
長生尚學致，一溉豈虛擲。
芝朮資糇糧，煙霞拂巾幘。
黃石履看墮，洪崖肩可拍。
聊復嗟蜉蝣，何煩哀虺蜴。
青囊既深味，瓊葩亦屢摘。
縱無西山資，猶免長戚戚。